**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

 **«----» «-------------------------» 2020 թվականի N---- Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2005 ԹՎԱԿԱՆԻ ՄԱՐՏԻ 24-Ի N 381-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

Ղեկավարվելով «Նորմատիվ իրավական ակտերի մասին» օրենքի 34-րդ հոդվածի 1-ին մասի պահանջներով՝ ***Հայաստանի Հանրապետության կառավարությունը որոշում է.***

1. Հայաստանի Հանրապետության կառավարության 2005 թվականի մարտի 24-ի «Հայաստանի Հանրապետությունում երեխաների խնամք և պաշտպանություն իրականացնող հաստատությունների տիպերի ցանկը, դրանցում երեխաների տեղավորման չափանիշները հաստատելու և Հայաստանի Հանրապետության կառավարության 2002 թվականի դեկտեմբերի 26-ի N 2179-Ն որոշման մեջ լրացում և փոփոխություններ կատարելու մասին» N 381-Ն որոշման (այսուհետ՝ որոշում) մեջ կատարել հետևյալ լրացումները և փոփոխությունները.

1) որոշման հավելվածի 1-ին կետը շարադրել հետևյալ նոր խմբագրությամբ.

«1. Մանկատներ` բնակչության սոցիալական պաշտպանության հաստատություններ, որոնք իրականացնում են առանց ծնողական խնամքի մնացած երեխաների խնամքը և դաստիարակությունը` մինչև նրանց 18 տարին լրանալը կամ մինչև կենսաբանական ընտանիք վերադարձնելը, կամ որդեգրման հանձնելը, կամ խնամակալություն, կամ հոգաբարձություն սահմանելը, կամ խնամատար ընտանիքում տեղավորելը: Մանկատները լինում են ընդհանուր, մասնագիտացված։

1.1.Ընդհանուր տիպի մանկատներ, որոնք դասակարգվում են ըստ հետևյալ տարիքային խմբերի`

ա. մինչև 6 տարեկան երեխաների ընդհանուր տիպի մանկատուն,

բ. 6-18 տարեկան երեխաների ընդհանուր տիպի մանկատուն,

գ. մինչև 18 տարեկան երեխաների ընդհանուր տիպի մանկատուն:

1.2.Մասնագիտացված մանկատներ, որոնք իրականացնում են առանց ծնողական խնամքի մնացած՝ կենտրոնական նյարդային համակարգի օրգանական ու ֆունկցիոնալ ախտահարումներով, բնածին և ձեռքբերովի ֆիզիկական ու մտավոր խնդիրներ ունեցող երեխաների խնամքն ու դաստիարակությունը և դասակարգվում են ըստ հետևյալ տարիքային խմբերի`

ա. մինչև 6 տարեկան երեխաների մասնագիտացված մանկատուն,

բ. 6-18 տարեկան երեխաների մասնագիտացված մանկատուն:»:

2) որոշման հավելվածի 3-րդ և 4-րդ կետերը ուժը կորցրած ճանաչել:

3) որոշման հավելվածի 5-րդ կետից հետո լրացնել նոր «5.1» և «5.2» կետերով՝ հետևյալ բովանդակությամբ.

«5.1. Ճգնաժամային աջակցության կենտրոն, որն իրականացնում է կյանքի դժվարին իրավիճակում հայտնված, այդ թվում՝ հաշմանդամություն ունեցող 0-18 տարեկան երեխաների, նաև ըստ անհրաժեշտության՝ ուղեկցողների (ծնողը կամ խնամակալը) անհապաղ տեղավորում և առավելագույնը 6 ամիս շուրջօրյա խնամքի և անհրաժեշտ ծառայությունների տրամադրում:

5.2. Անկախ ապրելակերպ ուղեկցող ծառայություն, որն իրականացնում է կյանքի դժվարին իրավիճակում հայտնված 16-23 տարեկան երեխաների կամ անձանց շուրջօրյա խնամք և նախապատրաստում ինքնուրույն կյանքի:»:

4) որոշման հավելվածի 8-րդ կետում «և ընտանեկան տիպի մանկատուն» բառերը հանել.

5) որոշման հավելվածի 11-րդ և 12-րդ կետերն ուժը կորցրած ճանաչել.

6) որոշման հավելվածի 13-րդ կետը շարադրել հետևյալ խմբագրությամբ.

«13. Երեխաների խնամքի ցերեկային հաստատությունն իրականացնում է 2-18 տարեկան կյանքի դժվարին իրավիճակում հայտնված երեխաների և նրանց ընտանիքներին ուղղված ծառայություններ:»

7) որոշման հավելվածի 13-րդ կետից հետո լրացնել նոր «13.1» և «13.2» կետերով.

13.1. Ճգնաժամային աջակցության կենտրոն կարող են ընդունվել կյանքի դժվարին իրավիճակներում հայտնված, այդ թվում՝ հաշմանդամություն ունեցող անհապաղ տեղավորման կարիք ունեցող 0-18 տարեկան երեխաները, անհրաժեշտության դեպքում նաև ուղեկցողների հետ (ծնողը կամ խնամակալը):

13.2. Անկախ ապրելակերպ ուղեկցող ծառայությունից կարող են օգտվել 16-23 տարեկան կյանքի դժվարին իրավիճակում հայտնված, այդ թվում՝ հաշմանդամություն ունեցող անձինք:»:

2. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը, բացառությամբ սույն որոշման 1-ին կետի 2-րդ ենթակետում նշված 4-րդ կետից, որն ուժի մեջ է մտնում 2020 թվականի հունիսի 25-ից:

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2005 ԹՎԱԿԱՆԻ ՄԱՐՏԻ 24-Ի N 381-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

|  |  |
| --- | --- |
| **1.** | **Ընթացիկ իրավիճակը և իրավական ակտի ընդունման անհրաժեշտությունը** |
| **1.1.** | **Անհրաժեշտությունը** |
|  |  2019 թվականի մայիսի 16-ի ի N 650-Լ որոշմամբ Հայաստանի Հանրապետության կառավարությունը հաստատել է 2019-2023 թվականների գործունեության միջոցառումների ծրագիրը, որում կարևորվել է կյանքի դժվարին իրավիճակում գտնվող երեխաների՝ ընտանիքում ապրելու իրավունքի իրացմանն ու համայնքահենք ծառայությունների ցանցի ընդլայմանն ուղղված միջոցառումների իրականացումը։ Երեխաների պաշտպանության ոլորտում իրականացվում է ապաինստիտուցիոնալացման քաղաքականություն՝ ուղղված երեխայի՝ ընտանիքում ապրելու իրավունքի իրացմանը:Աշխատանքի և սոցիալական հարցերի նախարարության նախաձեռնությամբ ՀՀ կառավարության որոշմամբ լուծարվել են գործող գիշերօթիկ խնամքի հաստատությունները: Միաժամանակ, 2020 թվականից ընդլայնվել է ցերեկային ծառայությունների ցանցը՝ պատվիրակված կազմակերպությունների միջոցով կազմակերպելու երեխաների ցերեկային խնամք, ինչպես նաև տրամադրելու երեխայի և նրա ընտանիքի գնահատված կարիքին համապատասխան աջակցություն և ծառայություններ: Ճգնաժամային իրավիճակում հայտնված և անհապաղ տեղավորման կարիք ունեցող 0-18 տարեկան երեխաների համար (անհրաժեշտության դեպքում նաև ուղեկցողի հետ) 2020 թվականից կգործեն նաև ճգնաժամային աջակցության կենտրոններ՝ Երևան, Գյումրի և Կապան քաղաքներում: Այս կենտրոններում երեխաների շուրջօրյա խնամքը կիրականացվի առավելագույնը վեց ամիս ժամկետով՝ զուգահեռաբար գնահատված կարիքին համապատասխան մասնագիտական աշխատանք իրականացնելով թե՛ երեխայի, թե՛ ընտանիքի հետ՝ երեխայի հետագա խնամքը կենսաբանական ընտանիքում, իսկ դրա անհնարինության դեպքում՝ խնամատար, խնամակալի կամ որդեգրողի ընտանիքում կազմակերպելու նպատակով: Ճգնաժամային աջակցության կենտրոնները կբացվեն 2020 թվականի ՀՀ պետական բյուջեի միջոցների շրջանակում՝ ոլորտի պետական ոչ առևտրային կազմակերպությունների վերակազմավորման արդյունքում գոյացած խնայված միջոցների հաշվին:  Հաշվի առնելով նաև այն հանգամանքը, որ կյանքի դժվարին իրավիճակում հայտնված անձինք ունեն նաև ինքնուրույն անկախ կյանք վարելու համար աջակցության կարիք, ավելին՝ հաստատություններն ավարտող և հաշմանդամություն ունեցող անձինք առավել խոցելի են, 2020 թվականից նախատեսվում է ստեղծել նաև անկախ ապրելակերպ ուղեկցող ծառայություններ, որոնք կաջակցեն 16-23 տարեկան անձանց՝ ձեռք բերելու անկախ կյանքով ապրելու և մասնագիտական հմտություններ:  |
| **1.2.** | **Կարգավորման հարաբերությունների ներկա վիճակը և առկա խնդիրները** |
|  | Երեխաների իրավունքների պաշտպանության ոլորտում իրականացվող քաղաքականությունն ուղղված է երեխայի՝ ընտանիքում ապրելու իրավունքի ապահովմանը:Նախագծի մշակումը պայմանավորված է երեխայի ընտանիքում ապրելու իրավունքի ապահովման աջակցությամբ՝ երեխայի շահերի պաշտպանության, հասարակական կյանքի տարբեր ոլորտներում երեխաների հավասար իրավունքների և հավասար հնարավորությունների, սոցիալական պաշտպանության երաշխիքների ապահովման նպատակով: Այս համատեքստում ընդլայնվում է կյանքի դժվարին իրավիճակում հայտնված և հաշմանդամություն ունեցող երեխաներին ցերեկային խնամքի ծառայությունների տրամադրման շրջանակը:Նախարարության ենթակայության՝ երեխաների խնամքի գիշերօթիկ հաստատություններից երեքը 2020 թվականից այլևս չեն գործում, իսկ վերջին՝ չորորդը կլուծարվի 2020 թվականի հունիսի 25-ին: Դրամաշնորհի տրամադրման համար մրցույթի արդյունքում շահած կազմակերպությունները հանրապետության բոլոր մարզերում սկսել են իրականացնել երեխաների ցերեկային խնամքի տրամադրման ծառայություններ: Նախագծում կատարվող փոփոխություններն ու լրացումները պայմանավորված են նաև այն հանգամանքով, որ ճգնաժամային իրավիճակում հայտնված և արագ տեղավորման կարիք ունեցող երեխաների շտապ տեղավորումը երբեմն հնարավոր չի լինում կազմակերպել՝ հաշվի առնելով, որ նման կենտրոն գործում է միայն Երևանում: Խնդիրը լուծելու նպատակով Երևան, Գյումրի և Կապան քաղաքներում նախատեսվում է բացել ճգնաժամային աջակցության կենտրոններ, որոնք հավասարապես կսպասարկեն հարակից շրջանները ևս: Երևանում այն կսկտեղծվի 2020 թվականին Երևանի «Զատիկ» երեխաների աջակցության կենտրոնի վերակազմավորման արդյունքում առկա բյուջեի շրջանակներում, իսկ 2021, 2022 թվականներին կստեղծվի Գյումրի և Կապան քաղաքներում, 2021-2023թթ միջնաժամկետ ծախսային ծրագրի նախագծով նախատեսվում է 470,886.10, իսկ 2022 թվականի համար 551,924.50 բյուջե: Ճգնաժամային աջակցության կենտրոնը իրականացնելու է կազմակերպությունում խնամվող երեխաների իրավունքների և օրինական շահերի պաշտպանությունը, սննդով, հագուստով, սպիտակեղենով, կոշկեղենով, անկողնային և անձնական հիգիենայի պարագաներով ապահովումն, նրանց սոցիալ-հոգեբանական օգնություն, առաջնային բժշկական օգնություն և սպասարկման, իրավական խորհրդատվության տրամադրում, աշխատանքային թերապիա (16 տարեկանից բարձր երեխաների համար), ուսումնադաստիարակչական ծառայություններ, ազատ ժամանց և սոցիալական ներառմանն ուղղված` Հայաստանի Հանրապետության օրենսդրությամբ սահմանված այլ միջոցառումներ: Վերոհիշյալ միջոցառումների համար մեկ երեխայի հաշվարկով շուրջօրյա խնամքի համար 1 օրվա համար նախատեսվում է 10.3 հազ. դրամ, տարեկան կտրվածքով՝ 3.737.1 հազար դրամ, 20 երեխայի հաշվարկով 20x3.767,1= 75,341,8 հազ. դրամ: |
| **2.** | **Առաջարկվող կարգավորման բնույթը** |
|  | Նախագծի ընդունմամբ կապահովվի երեխայի իրավունքների ու շահերի պաշտպանությունը՝ հստակ կսահմանվեն հաստատությունների տիպերը: |
| **3.** | **Նախագծի մշակման գործընթացում ներգրավված ինստիտուտները և անձինք** |
|  | Նախագիծը մշակվել է Աշխատանքի և սոցիալական հարցերի նախարարության մասնագետների կողմից: |
| **4.** | **Ակնկալվող արդյունքը** |
|  | Նախագծի ընդունմամբ կապահովվի երեխայի իրավունքների և շահերի պաշտպանությունը: |

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2005 ԹՎԱԿԱՆԻ ՄԱՐՏԻ 24-Ի N 381-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ**

Որոշման ընդունման կապակցությամբ պետական բյուջեում ծախսերի և եկամուտների ավելացում կամ նվազեցում չի նախատեսվում:

**Տ Ե Ղ Ե Կ Ա Ն Ք**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2005 ԹՎԱԿԱՆԻ ՄԱՐՏԻ 24-Ի N 381-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՌՆՉՈՒԹՅԱՄԲ ԸՆԴՈՒՆՎԵԼԻՔ ԱՅԼ ԻՐԱՎԱԿԱՆ ԱԿՏԵՐԻ ԿԱՄ ԴՐԱՆՑ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ԲԱՑԱԿԱՅՈՒԹՅԱՆ ՄԱՍԻՆ**

 Որոշման ընդունման առնչությամբ այլ իրավական ակտերում փոփոխություններ կամ լրացումներ կատարելու կամ դրանց ընդունման անհրաժեշտությունը բացակայում է:

**ՏԵՂԵԿԱՆՔ ԱՄՓՈՓԱԹԵՐԹ**

**«Հայաստանի Հանրապետության կառավարության 2005 թվականի մարտի 24-ի N 381-Ն որոշման մեջ լրացումներ և փոփոխություններ կատարելու մասին» որոշման նախագիծն ընդունելու կապակցությամբ շահագրգիռ նախարարությունների առարկությունների և առաջարկությունների վերաբերյալ**

|  |  |  |  |  |
| --- | --- | --- | --- | --- |
| **հ/հ** | **Առաջարկության հեղինակը, գրության ամսաթիվը, գրության համարը** | **Առաջարկության բովանդակությունը** | **Եզրակացություն** | **Կատարված փոփոխությունը** |
| 1. | 2. | 3. | 4. | 5. |
|  |  |  |  |  |
| 1. | Առողջապահության նախարարի 16.10.2019թ.թիվ ԱԹ/03.2/17051-19 գրություն |  Նախագծի համարակալումը անհրաժեշտ է համապատասխանեցնել «Նորմատիվ իրավական ակտերի մասին» օրենքի 14-րդ հոդվածի դրույթներին (մասնավորապես Նախագծի կետերի համարակալումը): | Ընդունվել է: | Կատարվել է համապատասխան փոփոխությունները: |
| 2. | Կրթության, գիտության, մշակույթի և սպորտի նախարարի 15.10.2019թ. թիվ 01/14/23316-19 գրություն | «Հայաստանի Հանրապետության կառավարության 2005 թվականի մարտի 24-ի N 381-Ն որոշման մեջ լրացումներ և փոփոխություններ կատարելու մասին» որոշման նախագծի 1-ին կետում ավելացնել նոր ենթակետ հետևյալ բովանդակությամբ՝ «6-րդ և 7-րդ կետերը ուժը կորցրած ճանաչել», քանի որ նշված կետերում թվարկվող հաստատությունների սահմանումները տրված են՝ «Կրթության մասին», «Հանրակրթության մասին», «Նախադպրոցական կրթության մասին» Հայաստանի Հանրապետության օրենքներով: | Չի ընդունվել: | Քանի որ նախադպրոցական և պետական հատուկ հանրակրթական հաստատությունները իրականացնում են խնամք: |
| 3. | Տարածքային կառավարման և ենթակառուցվածքների նախարարի 24.10.2019թ. թիվ 01/15.2/17623-19 գրություն | «Հայաստանի Հանրապետության կառավարության 2005 թվականի մարտի 24-ի N 381-Ն որոշման մեջ լրացումներ և փոփոխություններ կատարելու մասին» ՀՀ կառավարության որոշման նախագծի ամբողջ տեքստում «3-23» թվերը փոխարինել «0-23» թվերով, քանի որ առանց ծնողական խնամքի մնացած 0-2 տարեկան երեխաներ ևս կարող են լինել: | Չի ընդունվել: | Քանի որ այն սահմանում է, ոչ միայն առանց ծնողական խնամքի մնացած երեխաներին ուղղված ծառայությունները, այլ բոլոր երեխանների համար է, իսկ 0-ից 2 տարեկան երեխաների համար անհրաժեշտ է առանձնահատուկ խնամք և քաղաքականությունը միտված է երեխաների խնամքն ընտանիքում ապահովելուն, մասնավորապես 0-ից 2 տարեկանների դեպքերում:  |
| 4. | Ոստիկանության պետի 15.10.2019թ. թիվ 01/24/24915-19 գրություն | Նախագծի վերաբերյալ դիտողություններ և առաջարկություններ չկան | Ընդունվել է ի տնօրինություն։ |  |
| 5. | Ֆինանսների նախարարի 21.10.2019 թ. թիվ 01/11-4/16985-2019 գրություն | Միաժամանակ հայտնում ենք, որ ինչպես ՀՀ 2019 թվականի պետական բյուջեով, այնպես էլ ՀՀ 2020 թվականի Ազգային Ժողով ներկայացված պետական բյուջեի նախագծով վերջինիս գծով միջոցներ նախատեսված չեն: | Ընդունվել է ի գիտություն: | Ճգնաժամային աջակցության կենտրոնները կբացվեն 2020 թվականի ՀՀ պետական բյուջեի միջոցների շրջանակում՝ ոլորտի պետական ոչ առևտրային կազմակերպությունների վերակազմավորման արդյունքում գոյացած խնայված միջոցների հաշվին: |
| 6. | Մարդու իրավունքների պաշտպան 04.12.2019թ թիվ 01/13.3/6347-19 գրության  | ՀՀ կառավարության «Հայաստանի Հանրապետության կառավարության 2005 թվականի մարտի 24-ի թիվ 381-Ն որոշման մեջ լրացումներ և փոփոխություններ կատարելու մասին» որոշման նախագծի[[1]](#footnote-1) վերաբերյալ նկատառումներ հանգում են հետևյալին.1. Նախագծի 1-ին կետի 7-րդ ենթակետով սահմանվում է, որ 13-րդ կետից հետո լրացվում են նոր կետեր: Լրացվող 13.2-րդ կետի համաձայն՝ ճգնաժամային աջակցության կենտրոն կարող են ընդունվել *կյանքի դժվարին իրավիճակներում հայտնված և հաշմանդամություն ունեցող անհապաղ տեղավորման կարիք ունեցող* 0-18 տարեկան երեխաները, անհրաժեշտության դեպքում նաև ուղեկցողների հետ (մայր, տատ):Այս պարագայում աջակցության կենտրոն ընդունման համար փաստորեն պահանջվում է երկու պահանջների միաժամանակյա առկայությունը: «Նորմատիվ իրավական ակտերի մասին» օրենքի 16-րդ հոդվածի 1-ին մասի 1-ին կետի համաձայն՝ նորմատիվ իրավական ակտում նորմի կիրառման համար թվարկված բոլոր պայմանների առկայությունը պարտադիր է, եթե իրավական ակտում նշված նորմի կիրառումը պայմանավորված է միայն «և» կամ «ու» շաղկապով բաժանված պայմաններով: Ստացվում է , որ ճգնաժամային աջակցության կենտրոն կարող են ընդունվել և՛ *կյանքի դժվարին իրավիճակներում հայտնված, և՛ հաշմանդամություն ունեցող անհապաղ տեղավորման կարիք ունեցող* 0-18 տարեկան երեխաները, ինչը Նախագծի և առհասարակ պետական աջակցության նպատակից չի բխում:Ավելին՝ «Սոցիալական աջակցության մասին» օրենքի 2-րդ հոդվածի 1-ին մասի 1-ին կետը սահմանում է կյանքի դժվարին իրավիճակի հասկացությունը, ըստ որի՝ այն հաշմանդամության, հիվանդության, տարիքի հետ կապված ինքնասպասարկման ունակությունների կորստի, առանց ծնողական խնամքի մնալու, աղքատության, գործազրկության, ընտանիքում կոնֆլիկտների, դաժան վերաբերմունքի, բռնության, մարդկանց շահագործման (թրաֆիքինգի) ենթարկվելու, անօգնականության, միայնակության, սոցիալական մեկուսացման, վնասակար սովորույթների, դժբախտ պատահարի կամ արտակարգ իրավիճակներում հայտնվելու, ազատազրկման վայրերում գտնվելու կամ այդ վայրերից վերադառնալու հանգամանքներից որևէ մեկով կամ դրանց համակցմամբ, մարդու կենսագործունեությանը խանգարող օբյեկտիվ իրավիճակ է, որն անձն ինքնուրույն հաղթահարել չի կարող: Այսինքն՝ «Սոցիալական աջակցության մասին» օրենքի շրջանակներում հաշմանդամություն ունենալը ևս ընդգրկված է կյանքի դժվարի իրավիճակների ցանկում:Ուստի՝ առաջարկում ենք խմբագրել Նախագծի 1-ին կետի 7-րդ ենթակետով լրացվող 13.2-րդ կետը՝ «և» շաղկապի փոխարինելով «կամ»-ով կամ ուղղորդվելով «Սոցիալական աջակցության մասին» օրենքի հասկացությամբ:1. Նախագծի 1-ին կետի 7-րդ ենթակետով լրացվող 13.2-րդ կետի համաձայն՝ ուղեկցվող անկախ *ապրելակերպի/կյանքի* ծառայությունից կարող են օգտվել 16-23 տարեկաններ կյանքի դժվարին իրավիճակում հայտնված և հաշմանդամություն ունեցող անձինք:

Սույն դրույթում «/» նշանի կիրառությամբ պարզ չէ, թե ինչ է այն ենթադրում, ինչը հետագայում գործնական կիրառության դեպքում խնդիրներ կարող է առաջացնել: Նույն նկատառումը վերաբերելի է նաև ՀՀ կառավարության «Հայաստանի Հանրապետության կառավարության 2016 թվականի մայիսի 26-ի 551-Ն որոշման մեջ փոփոխություններ և լրացումներ կատարելու մասին» որոշման նախագծի 5-րդ կետի 3-րդ ենթակետով լրացվող 9-րդ ենթակետում, որտեղ կրկին օգտագործվում է «ապրելակերպի/կյանքի ծառայությունում» բառակապակցությունը:Ուստի՝ առաջարկում ենք խմբագրել նշյալ երկու դրույթները՝ բացառելով «/» նշանի կիրառությունը: | 1. Ընդունվել է: | 1. Կատարվել է համապատասխան փոփոխությունները: |
| 7. | ՀՀ արդարադատության նախարար | 1. «Հայաստանի Հանրապետության կառավարության 2005 թվականի մարտի 24-ի N 381-Ն որոշման մեջ լրացումներ և փոփոխություններ կատարելու մասին» Հայաստանի Հանրապետության կառավարության որոշման նախագծի /այսուհետ` նախագիծ/ 1-ին կետի 2-րդ և 5-րդ ենթակետերով առաջարկվում է ուժը կորցրած ճանաչել ՀՀ կառավարության 2005 թվականի մարտի 24-ի N 381-Ն որոշման 1-ին կետով հաստատված հավելվածի /այսուհետ` հավելված/ *երեխաների խնամքի և պաշտպանության գիշերօթիկ հաստատություններին* վերաբերող դրույթները:  Այս առումով հարկ է նկատի ունենալ ՀՀ կառավարության 2019 թվականի հոկտեմբերի 31-ի N 1507-Ն որոշման դրույթները: Այսպես, հիշյալ որոշման 1-ին կետի համաձայն` Հայաստանի Հանրապետության կառավարության որոշմամբ սահմանվել է լուծարել «Դիլիջանի երեխաների խնամքի և պաշտպանության գիշերօթիկ հաստատություն», «Բյուրեղավանի երեխաների խնամքի և պաշտպանության գիշերօթիկ հաստատություն», «Գյումրու երեխաների խնամքի և պաշտպանության N 1 գիշերօթիկ հաստատություն», «Գյումրու Ֆրիտյոֆ Նանսենի անվան երեխաների խնամքի և պաշտպանության N 2 գիշերօթիկ հաստատություն» պետական ոչ առևտրային կազմակերպությունները: Նույն որոշման 7-րդ կետի համաձայն` սույն որոշումն ուժի մեջ է մտնում 2019 թվականի դեկտեմբերի 1-ից՝ *բացառությամբ հետևյալի՝ սույն որոշման 1-ին կետում նշված «Գյումրու Ֆրիտյոֆ Նանսենի անվան երեխաների խնամքի և պաշտպանության N 2 գիշերօթիկ հաստատություն» պետական ոչ առևտրային կազմակերպության լուծարման մասով՝ ուժի մեջ է մտնում 2020 թվականի հունիսի 25-ց:*Մինչդեռ նախագծի 2-րդ կետի դրույթների համաձայն` *սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը*:  Նախագծով առաջարկվող կարգավորումների պարագայում ստացվում է մի իրավիճակ, երբ Հայաստանի Հանրապետությունում երեխաների խնամք և պաշտպանություն իրականացնող հաստատությունների տիպերի ցանկից կհանվեն երեխաների խնամքի և պաշտպանության գիշերօթիկ հաստատությունները, «Գյումրու Ֆրիտյոֆ Նանսենի անվան երեխաների խնամքի և պաշտպանության N 2 գիշերօթիկ հաստատություն» պետական ոչ առևտրային կազմակերպության լուծարման մասով՝ նշված որոշումը ուժի մեջ է մտնում 2020 թվականի հունիսի 25-ից: Այս առումով գտնում ենք, որ նախագծի երեխաների խնամքի և պաշտպանության գիշերօթիկ հաստատություններին վերաբերող դրույթների ուժը կորցրած ճանաչելու մասով *որոշման ուժի մեջ մտնելու դրույթներն* անհրաժեշտ է համապատասխանեցնել ՀՀ կառավարության 2019 թվականի հոկտեմբերի 31-ի N 1507-Ն որոշման 7-րդ կետի դրույթներին:  2. Նախագծի 1-ին կետի 2-րդ ենթակետով առաջարկվում է ուժը կորցրած ճանաչել նաև հավելվածի 1-ին բաժնի 6-րդ և 7-րդ կետերը և *երեխաների խնամք և պաշտպանություն իրականացնող հաստատությունների տիպերի ցանկից* հանել երեխայի նախադպրոցական հաստատությունը և պետական հատուկ հանրակրթական ուսումնական հաստատությունները: Այս առումով անհրաժեշտ է հստակեցնել, թե ինչով է պահմանավորված նշված փոփոխությունների կատարումը, քանի որ նախագծին կից ներկայացված հիմնավորման մեջ դրանց որևէ անդրադարձ չի կատարվել:3. Նախագծի 1-ին կետի 3-րդ ենթակետով հավելվածը լրացվում է նոր 5.2.-րդ կետով, որի համաձայն` ճգնաժամային աջակցության կենտրոնը իրականացնում է կյանքի դժվարին իրավիճակում հայտնված և հաշմանդամություն ունեցող 0-18 տարեկան երեխաների, նաև ըստ անհրաժեշտության *ուղեկցողների (մայրը և/կամ տատը)* անհապաղ տեղավորում և առավելագույնը 6 ամիս ժամկետով խնամքի և անհրաժեշտ ծառայությունների տրամադրում: Այս առումով պարզ չէ և նախագծի հիմնավորման մեջ ներկայացված չէ, թե ինչու է որպես ուղեկցող նշված մայրը և/կամ տատը, քանի որ կարող են լինել դեպքեր, երբ որպես ուղեկցող կարող են հադես գալ, օրինակ, երեխայի հայրը կամ պապը կամ այլ ազգական: Այս առումով երեխային ուղեկցողների վերաբերյալ դրույթները լրացուցիչ պարզաբանման կարիք ունեն: 4. Նախագծի 1-ին կետի 3-րդ ենթակետով հավելվածում լրացվող 5.3.-րդ կետում «ծառայության» բառն անհրաժեշտ է փոխարինել «ծառայություն» բառով: | 1. Ընդունվել է:2. Ընդունվել է:3. Ընդունվել է: | 1. Կատարվել է համապատասխան փոփոխությունը:2. Կատարվել է համապատասխան փոփոխությունը:3. Կատարվել է համապատասխան փոփոխությունը: |
| 8. | ՀՀ վարչապետի աշխատակազմի սոցիալական հարցերի վարչություն 10.02.2020թ թիվ 02/11.7/4697-2020 գրություն | 1. Նախագծի 1-ին կետի 1-ին ենթակետը անհրաժեշտ է խմբագրել՝ համաձայն «Նորմատիվ իրավական ակտերի մասին» ՀՀ օրենքի 33-րդ հոդվածի 1-ին մասի 3-րդ կետի։
2. Առաջարկում ենք նախագծի 1-ին կետի 3-րդ ենթակետով լրացվող 5.1 կետի գ) ենթակետում հանել «երեխաների և» բառերը՝ հաշվի առնելով, որ 18-23 տարեկան անձիք չեն համարվում երեխա։
3. Նախագծի 1-ին կետի 3-րդ ենթակետով լրացվող 5.2-րդ կետում նշվում է, որ ճգնաժամային աջակցության կենտրոնը շուրջօրյա խնամքի տրամադրում իրականացնում է առավելագույնը 1 տարի ժամկետով, մինչդեռ ՀՀ կառավարության 26.05.2016թ. N 551-Ն որոշման համաձայն՝ «... այլընտրանքային խնամքի տրամադրման տևողությունը չպետք է գերազանցի 6 ամիս ժամանակահատվածը» (N 551-Ն որոշման հավելվածի 4-րդ կետի 4-րդ ենթակետ)։
4. Նախագծի հիմնավորման մեջ նշված է, որ հիմնվող ճգնաժամային աջակցության կենտրոնները կբացվեն 2020 թվականի ՀՀ պետական բյուջեի միջոցների շրջանակում՝ ոլորտի ՊՈԱԿ-ների վերակազմավորման արդյունքում գոյացած խնայված միջոցների հաշվին, սակայն հստակ ֆինանսական գնահատական ներկայացված չէ։
5. Անհրաժեշտ է ապահովել նախագծի հանրային քննարկումը՝ համաձայն ՀՀ կառավարության 10.10.2018թ. N 1146-Ն որոշման պահանջի։
 | 1. Ընդունվել է: 2.Ընդունվել է:3.Ընդունվել է:4. Ընդունվել է:Ընդունվել է: | Խմբագրվել է:Խմբագրվել է:3.Համապատասխանեցվել է գործող օրենսդրությանը: Ներկայացվում է ֆինանսական գնահատականը:Նախագիծը ներկայացվել է հանրային քննարկման, տեղեկանքը կցված է: |

1. Այսուհետ՝ Նախագիծ [↑](#footnote-ref-1)